
2001/03272- 433.52AJM


IVERKSETTING AV FELLINGSTILLATELSE PÅ ULV I NORD-FRON KOMMUNE                                 

Det vises til søknad fra Skåbu sausankelag datert 19.09. om fellingstillatelse på ulv i Nord-Fron kommune.

Søknaden fra sankelaget kom på bakgrunn av to synsobservasjoner av ulv i Skåbu om morgenen den 19.09. To uavhengige personer så ulven i umiddelbar nærhet av innmark ca kl 07.30 om morgenen. Den ene observatøren opplyser at ulven forsøkte å komme gjennom et trågjerde og inn på innmark, men at den så ble skremt av henne. 

De to observasjonene er i samme område som det tidligere i sommer ble påvist ulveskade og iverksatt fellingstillatelse (08.06-22-06. og 04.09.-13.09.).  Det meste av sauen i området er nå sanket, og det går trolig 7-8.000 sau og lam på innmark i det aktuelle området. 

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30. juni 2000, samt direktoratets brev av 30.05.01. Ifølge forskriften er det direktoratet for naturforvaltning som kan gi fellingstillatelse på ulv og fastsette nærmere vilkår for en eventuell fellingstillatelse. I brev av 30.05.00 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på tre ulv i 2001. DN presiserer at bruken av de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensiale for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens vurdering

Det går nærmere 10.000 sau på innmarksbeite i Nord-Fron kommune, vest for Gudbrandsdalslågen, og anslagsvis 7-8.000 av disse kan sies å beite innenfor et potensielt skadeområde. Det er flere ukers nedforing på grunn av radioaktivitet i området, og fylkesmannen finner derfor ikke at det er mulig ut fra praktiske og økonomiske forhold, å kunne gjennomføre andre forebyggende tiltak enn felling, dersom ulven går til angrep på innmark. Det store skadepotensialet er således det viktigste momentet, jf §3, sammen med tidligere skadeomfang og tidligere iverksatte tillatelser i området. Det er videre vektlagt forskriftens krav om differensiert forvaltning, jfr §1.

Etter en totalvurdering finner fylkesmannen å kunne iverksette fellingstillatelse på 

én (1) ulv, med hjemmel i forskriftens §3.  

I tillegg til vilkårene i direktoratets brev av 30.05.01, stiller fylkesmannen følgende vilkår for tillatelsen:

1. Kommunen oppnevner jaktlag og ansvarlig jaktleder for fellingsforsøket.

2. Fellingsområdet er avgrenset slik: All innmark og inngjerdet beite i Nord-Fron kommune, vest for Gudbrandsdalslågen. 

3. Fellingstillatelsen gjelder for tidsrommet 19.09.01 kl. 12.00 til 03.10.01 kl. 12.00.

4. Fellingstillatelsen gjelder ikke for ulv som er radiomerket.

5. Fellingstillatelsen gjelder ikke for revirhevdende individer eller par.

6. Det skal kun benyttes våpen og ammunisjon som tilfredsstiller kravene til jakt på elg, hjort, villsvin og villrein, jf § 2.2 i forskrift om våpen og ammunisjon (rundskriv 3/99). 

7. Det forutsettes at kommunen sørger for at samtlige involverte i jakta får en kopi av dette brevet, samt direktoratet sitt brev av 30.05.01., før jakta settes i gang.

Det minnes spesielt om meldeplikten ved felling og skadeskyting av dyr (pkt 4 og 5 i DN sitt brev), samt pkt 6 om ivaretagelse av felt vilt. 

På bakgrunn av at så mye sau er konsentrert på innmark i Skåbu, hvor sauen kan voktes på en annen måte enn i utmark, vil fylkesmannen presisere forholdet til viltlovens § 11, om bruk av nødverge: Nødvergeretten er en rett som husdyreier, eller den som opptrer på eierens vegne, har til å felle rovdyr som angriper husdyr. Denne retten er vid, men har en viktig begrensning: Felling kan bare skje under direkte angrep på husdyr. Retten gjelder altså uten tids- eller områdeavgrensning og er en generell rett til å løse en akutt situasjon. Det stilles ikke krav til jegerprøve, skytevåpen, eller skyteprøve hos den som handler i nødverge etter §11. 

Med hensyn til en fellingstillatelse, som gis på et bestemt individ for å forhindre ytterligere skade og er avgrenset i tid og rom, stilles det også krav til de som deltar i fellingsforsøket. Det stilles derimot ikke krav om at det skal være en angrepssituasjon, det er tilstrekkelig at det skadevoldende individet er innenfor den satte tids- og områdeavgrensningen.  

Det bes om at sankelaget og kommunen bidrar til å gjøre denne informasjonen kjent blant husdyreierne i det aktuelle området.

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

